Forslag til Rådets forordning om sanering af EF-produktionen af ferskner og nektariner (95/C 85/02) KOM(95) 10 endelig udg. - 95/0018(CNS)

(Forelagt af Kommissionen den 20. marts 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

EF-markedet for ferskner og nektariner er præget af en vis uligevægt mellem udbud og efterspørgsel; denne situation fører til betydelige tilbagekøb;

markedsregulerende foranstaltninger alene kan ikke råde bod på denne uligevægt; der bør derfor undtagelsesvis træffes særlige foranstaltninger for at tilpasse produktionskapaciteten til de nuværende og fremtidige afsætningsmuligheder for EF-produktionen;

dette mål kan nås ved, at der for produktionsåret 1995 indføres rydningspræmier til producenter, der forpligter sig til at opgive produktionen af ferskner og nektariner;

kun de producenter, der driver de mest effektive plantager, bør omfattes af denne præmie på den betingelse, at de skriftligt forpligter sig til ikke at genplante ferskentræer eller nektarintræer; (da en sanering af EF's produktion af æbler for tiden er i gang ifølge forordning (EØF) nr. 1200/90 (1), senest ændret ved forordning (EØF) nr. 1890/94 (2), bør denne forpligtelse udvides til at omfatte andre æbletræer end træer med æbler til fremstilling af æblecider;)

størrelsen af engangspræmien skal fastlægges under hensyntagen til såvel producentens rydningsomkostninger som indkomsttab;

formålet med rydningspræmien er at opfylde målene i traktatens artikel 39; denne foranstaltning bør finansieres over Den Europæiske Udviklings- og Garantifond for Landbruget (EUGFL), Garantisektionen -

UDSTEDT FØLGENDE FORORDNING:

Artikel 1

I produktionsåret 1995 modtager fersken- og nektarinproducenterne i Den Europæiske Union efter anmodning herom og på de i denne forordning fastlagte betingelser en engangspræmie for rydning af ferskentræer og nektarintræer.

Artikel 2

1. Præmien ydes kun, hvis modtageren skriftligt forpligter sig til:

a) på én gang at rydde eller lade hele sin plantage rydde

b) ifølge bestemmelser, der vedtages efter proceduren i artikel 6, at give afkald på nogen måde at plante ferskentræer, nektarintræer samt andre æbletræer end træer med æbler til fremstilling af æblecider.

2. I denne forordning forstås ved plantage ethvert areal med ferskentræer eller nektarintræer, der er mindre end 15 år gamle, og med en tæthed på over 300 træer pr. hektar.

Artikel 3

Præmiebeløbet fastsættes under hensyn til rydningsomkostningerne og indkomsttabet for de producenter, som foretager rydning.

Artikel 4

Medlemsstaterne kontrollerer, at præmiemodtageren har overholdt forpligtelserne i artikel 2. De træffer de fornødne supplerende foranstaltninger for at sikre, at præmieordningens bestemmelser overholdes. De meddeler Kommissionen de foranstaltninger, der vedtages i denne forbindelse.

Artikel 5

De i denne forordning fastsatte foranstaltninger betragtes som interventioner til regulering af landbrugsmarkederne i henhold til artikel 3 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (3), senest ændret ved forordning (EØF) nr. 2048/88 (4). De finansieres af EUGFL, Garantisektionen.

Artikel 6

Præmiebeløbet samt gennemførelsesbestemmelserne til denne forordning, bl.a. bestemmelserne for ordningens effektivitet, fastsættes efter proceduren i artikel 33 i Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager (5), senest ændret ved forordning (EØF) nr. 2753/94 (6).

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 119 af 11. 5. 1990, s. 63.

(2) EFT nr. L 197 af 30. 7. 1994, s. 41.

(3) EFT nr. L 94 af 28. 4. 1970, s. 13.

(4) EFT nr. L 185 af 15. 7. 1988, s. 1.

(5) EFT nr. L 118 af 20. 5. 1972, s. 1.

(6) EFT nr. L 292 af 12. 11. 1994, s. 3.